
Kommunedirektørens innstilling
Porsgrunn kommune etablerer ikke en egen kommunal tilskuddsordning for energiøkonomiserende tiltak (ENØK) rettet mot små og mellomstore bedrifter (SMB).


SAKSUTREDNING
Bakgrunn for saken
I bystyresak 166/25 Porsgrunn kommune budsjett 2026 – Handlingsprogram 2026-2029 ble det vedtatt verbalforslag 
«17. ENØK-støtte for SMB - Bystyret ber kommunedirektøren se på muligheten for en ENØK-ordning for små og mellomstore bedrifter og legge frem forslag til ordningen før budsjettet for 2027.»
Saksfremstilling
Store norske leksikon definerer energiøkonomisering (ENØK) som å bedre utnytte tilgjengelige energiressurser. Dette omfatter energitekniske forbedringer, energieffektivisering og energisparing, noe som kan føre til økonomiske innsparinger.
I Norge er det vanlig å definere små og mellomstore bedrifter (SMB) som bedrifter med under 100 ansatte. 
Små bedrifter blir gjerne definert som bedrifter med under 20 ansatte. Denne definisjonen avviker fra definisjonen for SMB i EU. Her benyttes betegnelsen SMB for bedrifter med opptil 250 ansatte. (NOU 1997: 21- Offentlige anskaffelser). SMB utgjør majoriteten av næringslivet i Porsgrunn. Om man legger den vanlige norske definisjonen av SMB til grunn er det 1211 SMB i Porsgrunn kommune. 
SSB Tabell 10309: Bedrifter, etter region, år og antall ansatte 
2026	1-4 ansatte	5-9 ansatte	10-19 ansatte	20-49 ansatte	50-99 ansatte	100 - 249 ansatte	250 ansatte og over
K-4001 Porsgrunn	551	241	200	166	53	23	6


Erfaring fra andre kommuner
Det finnes et betydelig potensial for energieffektivisering i næringslivet, men kunnskapsgrunnlaget for effekten av kommunale ENØK-tilskudd rettet mot SMB er begrenset. Det finnes få undersøkelser som spesifikt måler effekten av kommunale tilskuddsordninger for næringslivet. NVE gjennomførte i 2023 en kartlegging av kommunenes arbeid med energieffektivisering. Av 107 kommuner som svarte, oppga bare fire at de hadde tilskuddsordninger rettet mot næringslivet. Tidligere undersøkelser fra Riksrevisjonen (2015) viste at økonomiske støtteordninger for energieffektivisering ikke nødvendigvis ga tilsvarende tilleggseffekt i form av redusert energibruk.
Riksrevisjonen gjennomfører i 2026 en ny forvaltningsrevisjon av energieffektivisering, hvor det blant annet undersøkes i hvilken grad eksisterende virkemidler har gitt resultater og hvilke barrierer som hindrer energieffektivisering. Rapporten er planlagt offentliggjort høsten 2026.
Det er funnet få kommuner med aktive ENØK støtteordninger til næringslivet. Valle kommune har en ENØK-tilskuddsordning for blant annet næringslivet. Kommunen setter krav at bedriften må være registrert i Brønnøysundregisteret og ha forretningsadresse i Valle kommune. Ordningen gjelder kun investeringer i luft-til-luft-varmepumpe og maksimal støtte per varmepumpe er 20 000 kr inkludert installering eller inntil 30% av investeringskostnaden. For bedrifter registrert i mva-registeret, blir tilskuddet beregnet ut ifra nettokostnad. Det kan maksimalt søkes om tilskudd til 5 varmepumper per bedrift. Utbetaling skjer etter dokumenterte utgifter. 
Kristiansand kommune har etablert et Klima- og omstillingsfond, med rundt 3 millioner kroner i årlig bevilgning. Fondet har en varighet fra 2021 til 2028. Her kan blant annet næringsvirksomhet søke for støtte til tiltak som kan redusere klimagassutslipp i Kristiansand. Det kan søkes om tilskudd fra 15 000 kr til 500 000 kr, og det gis støtte med opptil 40 % av totalkostnad. ENØK, lokal produksjon av fornybar energi, bergvarmepumper og energibrønner er blant tiltakene som kan få støtte.
Oslo kommune har en støtteordning til solenergi på næringsbygg. Ordningen dekker inntil 20 prosent av kostnadene og maksimalt støttebeløp er 3 millioner kroner. Tilskuddet er konkurransebasert, og prosjekter vurderes ut fra hvor kostnadseffektive de er. Ordningen gjelder kun solenergianlegg som ikke allerede har fått annen offentlig støtte, for eksempel fra Enova. 
Skien kommune hadde i 2024 en ENØK-støtteordning for næringslivet hvor det ble bevilget 2 millioner kroner. Målet med ordningen var å gi støtte til bedrifter som ønsker å gjøre energiøkonomiserende (ENØK) tiltak. Dette skulle være langsiktige tiltak som følger bedriften eller brukere av et bygg uavhengig av eier eller hvem som bruker lokalet. Næringsdrivende med lokaler og adresse i Skien kommune kunne søke. Bedriftene måtte selv bekoste energikartlegging av sin bedrift med en godkjent ENØK-rådgiver. Det ble stilt krav til at energirådgiver utarbeidet en rapport over tilstand og mulige tiltak. 
På bakgrunn av rapporten kunne bedriftene søke på tiltak. Utgiftene til kartleggingen kunne inngå i støttesummen, men tildelingen (kartlegging + eventuelle investeringstiltak) kunne ikke overstige 200 000,- eller 40% av den totale kostnaden.  Etter å ha fått innvilget tilskudd måtte tiltaket gjennomføres, og det ble stilt krav til at det måtte brukes godkjent fagperson. Tiltaket som gjennomføres må være i tråd med resultatene fra energikartleggingen. Kommunen betalte ut støtten etter mottatt dokumentasjon på gjennomførte tiltak. Det ble stilt krav til at tiltak ikke måtte være påbegynt før tilskudd ble innvilget. Eksempler på tiltak som kunne få støtte:
Isolering av yttertak og tak mot kaldt loft
Isolering av gulv mot grunn, kald kjeller e.l.
Isolering av yttervegg
Skifte av vinduer og glassdører
Luft-til-luft varmepumpe
Luft-til-væske varmepumpe
Andre tiltak som energikartleggingen avdekker med dokumentert effekt
Energikartlegging
Støtteordningen er ikke videreført etter 2024.
Kommunedirektørens vurdering
Det er positivt at næringslivet gjennomfører tiltak som reduserer energiforbruk og energikostnader. Energieffektivisering kan bidra til både bedre konkurransekraft og reduserte klimagassutslipp. Mange bedrifter har begrenset økonomisk kapasitet til å gjennomføre investeringer i energieffektivisering. En kommunal ENØK-ordning kan muligens redusere terskelen for slike investeringer og bidra til lavere energikostnader, økt konkurransekraft og reduserte klimagassutslipp. Det finnes samtidig allerede nasjonale virkemidler som skal bidra til å utløse slike investeringer. 
En kommunal tilskuddsordning for SMB vil kreve både økonomiske midler og administrative ressurser. En slik ordning må finansieres av driftsmidler. En ordning med eksempelvis 2 millioner kroner i årlig tilskuddsramme vil i tillegg kreve betydelige ressurser til utforming av regelverk, informasjon og veiledning, søknadsbehandling, vurdering av energiberegninger, kontroll, utbetaling og rapportering. Et forsiktig anslag basert på samtaler med andre kommuner er at administrasjon vil kunne kreve om lag 0,5 årsverk årlig, avhengig av ordningens utforming og antall søknader.
Kommunen må også ta høyde for at tilskudd til ENØK kan gis til tiltak som bedriftene uansett ville ha gjennomført. I slike tilfeller vil kommunale midler i begrenset grad utløse nye investeringer eller ytterligere energibesparelser. Det kan derfor være krevende å dokumentere hvor stor tilleggseffekt en kommunal støtteordning faktisk vil ha.
Det finnes eksempler på kommuner som har etablert egne ENØK-ordninger for næringslivet. Blant annet har Valle og Kristiansand aktive ordninger, mens Skien tidligere har hatt en særskilt ENØK-ordning for næringslivet. Erfaringene viser samtidig at kommunale ordninger kan være ressurskrevende å administrere, og majoriteten de kommunale ordninger har vært tidsbegrensede.
For Porsgrunn kommune må etablering av en slik ordning vurderes opp mot kommunens samlede økonomiske situasjon og behovet for å prioritere lovpålagte oppgaver og tjenester. Midler som brukes til tilskudd og administrasjon av en ENØK-ordning, vil samtidig være midler som ikke kan benyttes til andre kommunale formål.
Det vurderes også som lite hensiktsmessig at kommunen etablerer et eget virkemiddel dersom effekten i hovedsak kan oppnås gjennom eksisterende nasjonale støtteordninger og gjennom bedriftenes egne investeringer. Kommunens rolle bør i større grad være å bidra til informasjon om eksisterende virkemidler. 
Kommunedirektøren vurderer at en egen kommunal ENØK-støtteordning for SMB ikke bør prioriteres nå. 
 
Effekten av saken 
Perspektiv	Negativ	Nøytral 	Positiv	Ikke relevant
Konsekvens for klima på kort og lang sikt 	 	x	 	 
Konsekvens for miljøet på kort og lang sikt 	 	x	 	 
Økonomiske konsekvenser i et langt perspektiv	 	x	 	 
Konsekvens for folkehelsen, herunder vurdering av tilpasning til aldersvennlig samfunn	 	x	 	 

Forklaring: Tiltaket er vurdert ut fra fire perspektiver for å bestemme om det vil gjøre dagens situasjon forverret, uendret eller bedre. Dersom tiltaket ikke påvirker de nevnte perspektivene, er alternativet "ingen" påvirkning valgt.

